Sakktábla
A sakkmezőn a tarka bábuk
Tipegnek, járnak erre, arra,
Nem fárad el a törpe lábuk,
Bár sokszor futnak is a harcba,
Embervezérünk ha akarja.

A sakkmezőn a tarka bábuk
Kiszabdalt téren járogatnak,
Megvédik büszke, nagy királyuk;
Görnyed belé sok négyzetablak,
Amint a tornyok rároskadnak.

Világ-golyón is tarka népek
Tipegnek, járnak erre, arra;
Kergetnek álmot, élvet, szépet.
E célért mennek véres harcba,
Mert szívük, vérük űzi, hajtja.

A boldogság az ő királyuk,
Mit védelmezni meg akarnak.
De mint a sakkon a kis bábuk
Alávetettek emberkarnak:
Az ember bábja Égi Nagynak.

Parányi téren harcra járunk.
Futunk lihegve balra, jobbra.
De ki megszabja, meddig járjunk,
Fent él a fényes csillagokba…
– Isten rakosgat balra, jobbra.

versek